**KORRALDUS**

Kurepalu 02. aprill 2020 nr 229

**Haaslava külas asuva Kalliku katastriüksuse**

**detailplaneeringu algatamine**

Oleg Plohotnichenko on esitanud avalduse (registreeritud 11. märtsil 2020. a kirja nr 6-3/535 all) detailplaneeringu algatamiseks.

Planeeringualaks on Kalliku katastriüksus (katastritunnus 18501:001:0500, pindala on 5,14 ha ja sihtotstarve 100% maatulundusmaa, registrikood 3601104). Ehitisregistri andmetel katastriüksusel hooneid ja rajatisi ei paikne. Detailplaneeringu eesmärk on katastriüksuse jagamine ja tekkivatele kruntidele ehitusõiguse määramine ning tehnovõrkude ja juurdepääsu lahendamine. Planeeritava ala pindala on 5,14 hektarit.

Planeerimisseaduse § 125 lõike 2 kohaselt on detailplaneeringu koostamine nõutav üldplaneeringuga määratud detailplaneeringu koostamise kohustusega alal või juhul. Haaslava valla üldplaneeringu (seletuskirja peatükk 3.4) kohaselt on detailplaneeringu koostamine kohustuslik üldplaneeringus esitatud elamumaa, äri- ja tootmismaa ning sotsiaalmaa tähistusega maa-alade puhul. Kalliku katastriüksus jääb üldplaneeringus elamumaa maa-alale.

Haaslava üldplaneeringu seletuskirjas ptk 3.3.2. on määratud, et uue hoone ehitamisel tuleb järgida väljakujunenud planeerimisviisi ja hoonestuslaadi, et uus hoone oleks nii põhiplaanis, kui mahus lähedalasuvate või planeeritud hoonetega sarnaste gabariitide ja katusekalletega. Detailplaneeringu algatamine ei ole vastuolus Haaslava valla üldplaneeringuga ning eelpool kirjutatule tuginedes on põhjendatud detailplaneeringu koostamise algatamine. Seletuskirja ptk 3.3.3.2. elamumaa kasutusotstarbega maa-alal tuleb detailplaneeringu koostamise käigus vähemalt 10% planeeritavast maast kavandada piirkonda teenindavaks üldmaaks (üldmaa alla ei kuulu piirkonda teenindavad teed ja tänavamaa), millele on õigus pääseda kõigil piirkonna elanikel.

Keskkonnamõju hindamise ja keskkonnajuhtimise süsteemi seaduse § 33 lõike 2 ja lõike 6 ning Vabariigi Valitsuse 29. augusti 2005. a määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu” alusel ei kaasne detailplaneeringuga kavandatud tegevusele keskkonnamõju strateegilise hindamise kohustust. Planeerimisseaduse § 124 lõike 5 alusel on detailplaneeringu koostamisel, kui planeering on aluseks keskkonnamõju hindamise ja keskkonnajuhtimissüsteemi seaduse § 6 lõike 1 kohasele tegevusele, kohustuslik keskkonnamõju strateegiline hindamine. Planeerimisseaduse § 124 lõike 6 kohaselt tuleb detailplaneeringu koostamisel, mis eeldatavalt avaldab Natura 2000 võrgustiku alale mõju, anda eelhinnang ja kaaluda keskkonnamõju strateegilist hindamist, lähtudes keskkonnamõju hindamise ja keskkonnajuhtimissüsteemi seaduse § 33 lõigetes 4 ja 5 sätestatud kriteeriumidest ning § 33 lõike 6 kohaste asjaomaste asutuste seisukohtadest. Detailplaneeringuga kavandatud tegevus ei ole olulise keskkonnamõjuga ja planeeritav ala ei asu Natura 2000 võrgustiku alal, mistõttu puudub vajadus eelhinnangu koostamiseks ja seeläbi keskkonnamõju strateegilise hindamise algatamise kaalumiseks.

Maa-ameti andmetel ei ole Kalliku katastriüksusel ega lähiümbruses registreeritud kaitsealuseid liike. Kokkuvõttes järeldub, et kavandataval tegevusel puudub keskkonnamõju eelhinnangu andmise kohustus. Siit ka järeldub, et keskkonnamõju hindamise algatamata jätmise otsuse korral ei pea küsima seisukohta asjaomastelt asutustelt KeHJS § 33 lg 6 sätestatud korras. Samuti ei ole vaja anda keskkonnamõju eelhinnangut edasisel tegevuslubade taotlemisel (sh ei kohaldu KeHJS § 61 lg 3 alusel kehtestatud Keskkonnaministri 16.08.2017 määrus nr 31 „Eelhinnangu sisu täpsustatud nõuded“). Kastre Vallavalitsus on seisukohal, et keskkonnatingimustega arvestamine on võimalik planeerimisseaduse § 126 lõike 1 punkti 12 kohaselt detailplaneeringu menetluse käigus.

Detailplaneeringu algataja, koostamise korraldaja ja kehtestaja on Kastre Vallavalitsus (aadress Vallamaja, Kurepalu küla, Kastre vald, 62113 Tartumaa).

Detailplaneeringu algatamine ei too kaasa õigustatud ootust ühelegi osapoolele detailplaneeringu kehtestamise osas.

Arvestades eeltoodut ning võttes aluseks planeerimisseaduse § 124 lõike 6, § 125 lõike 2, § 128 lõike 1, § 130 lõike 1, Haaslava Vallavolikogu 31.augusti 2007.a otsusega nr 83 „Haaslava valla üldplaneeringu kehtestamine“ ning huvitatud isiku esitatud avaldust detailplaneeringu algatamiseks, annab Kastre Vallavalitsus

**k o r r a l d u s e:**

1. Algatada Haaslava külas asuva Kalliku katastriüksuse detailplaneering.
2. Tunnistada kehtetuks Haaslava Vallavalitsuse 21. novembri 2006 korraldus nr 247 „Kalliku maaüksusel detailplaneeringu algatamine ja planeeringu koostamise tingimuste kinnitamine“.
3. Kinnitada detailplaneeringu lähteseisukohad (Lisa 1).
4. Sõlmida detailplaneeringu koostamisest huvitatud isikuga haldusleping planeeringu koostamise tellimise üleandmiseks.
5. Avaldada teade detailplaneeringu algatamise kohta väljaannetes Ametlikud Teadaanded, Kastre valla Infoleht, Postimees ja valla veebilehel.
6. Edastada teade detailplaneeringu algatamise kohta Päästeameti Lõuna päästekeskusele, Põllumajandusametile ja planeerimisseaduse § 127 lõikes 2 nimetatud isikutele.
7. Korraldusega on võimalik tutvuda tööajal Kastre Vallavalitsuses (aadress Vallamaja, Kurepalu küla, Kastre vald, 62113 Tartumaa) ja igal ajal Kastre valla dokumendiregistris.
8. Korraldus jõustub teatavakstegemisest.
9. Detailplaneeringu algatamine on menetlustoiming, millega ei teki huvitatud isikule õigustatud ootust, et Kastre Vallavalitsus detailplaneeringu kehtestab. Menetlustoimingud on vaidlustatavad koos haldusaktiga, milleks on kehtestamise või kehtestamata jätmise korraldus.

*/digitaalselt allkirjastatud/*

*/digitaalselt allkirjastatud/*

Priit Lomp

Vallavanem Annika Pajumaa-Murov vallasekretär